Kadi bed carolok ma Yecu obolo i kom anyira apar-ri kwako tutwalle lulub kore ma kiwirogi, ento lokke bene gudo Lukricitayo ducu. (w15 3/1 13-17) “Wuki [piny], pien pe wungeyo nino kadi wa cawa.” (Mat 25:13) Tika itwero tito tyen lok me carolok man?
Lanyom (tyeng 1)—Yecu
Woo ni: “Nen lanyom dong bino!” (tyeng 6)—Lanyut ma moko ni Yecu dong ocako loc
Anyira ma luming (tyeng 8)—Lukricitayo ma kiwirogi ma gucito ka rwatte ki Lanyom, ento pe gubedo ma wanggi twolo dok pe gugwoko gennegi
Anyira ma luryeko gukwero miyo moo-gi (tyeng 9)—I nge keto lanyut me agikki i tur nyim Lukricitayo ma kiwirogi ma gubedo lugen, gin dong pe gibibedo ki kare me konyo luwotgi ma pe gugwoko gennegi
“Lanyom obino” (tyeng 10)—Yecu bibino ka ngolo kop tung i agikki me twon can madit atika-ni
Anyira ma giryek-ki gudonyo kacel ki lanyom i karama me nyom, ci kiloro doggola woko (tyeng 10)—Yecu bicoko jo ma kiwirogi ma gubedo lugen i polo, ento luwotgi ma pe gugwoko gennegi-ni gibikeng mot me cito i polo